	Katalog informacij javnega značaja Občine Ig- predpisi


4442.  Odlok o cestnoprometni ureditvi, stran 13967.
Na podlagi 3., 17. in 18. člena zakona o varnosti cestnega prometa (Uradni list RS, št. 30/98) in 16. člena statuta Občine Ig (Uradni list RS, št. 2/00, 68/01, 56/03) je Občinski svet občine Ig na 6. redni seji dne 24. 9. 2003 sprejel

O D L O K
    o cestnoprometni ureditvi

I. UVODNE DOLOČBE

1. člen

S tem odlokom se na območju Občine Ig določi prometna ureditev, postopek in način dela občinskih redarjev in občinskih nadzornikov pri zagotavljanju reda nad ustavljenimi, parkiranimi in zapuščenimi vozili ter delovanje Sveta za preventivo in vzgojo v cestnem prometu.

2. člen

(1) Posamezni izrazi, uporabljeni v tem odloku imajo sledeči pomen:

– dostavni čas je čas med 6. in 9.30, ki je predviden za opravljanje vsakodnevne dostave;

· pajek je posebno vozilo z dvigalom za odvoz nepravilno parkiranih vozil;

· intervencijska vozila so vozila organov in organizacij, ki opravljajo intervencijske naloge skladno z zakonskimi pooblastili, ter vozila, ki opravljajo intervencijsko dejavnost na področju gospodarskih javnih služb;

· parkirni listek je predpisan obrazec za označitev časa parkiranja, ki ga izda Občina Ig;

· parkirna ura je naprava za označitev časa prihoda in trajanja parkiranja;

· posebna prevozna sredstva so bolniški vozički, otroška prevozna sredstva in športni pripomočki ali naprave (skiro, kotalke, rolke, rolerji, drsalke, smuči, sanke, otroško kolo, motorne sani in po namenu uporabe podobna prevozna sredstva in pripomočki), ki omogočajo gibanje hitrejše od hoje pešca, a se ne štejejo za vozila;

· zapuščeno vozilo je vozilo, s katerega so odstranjene registrske tablice ali je brez veljavne registracije ali je huje poškodovano in nihče ne skrbi zanj;

· počitniška prikolica je priklopno vozilo s posebnim ohišjem in stalno opremo, ki omogoča bivanje oseb.

(2) Drugi uporabljeni izrazi imajo enak pomen kot v zakonu o varnosti cestnega prometa oziroma v zakonu o javnih cestah.

II. PROMETNA UREDITEV

3. člen

(1) Generalne prometne usmeritve določi občinski svet.

(2) Prometna ureditev in način vodenja prometa morata biti označena s predpisano prometno signalizacijo.

1. Ureditev mirujočega prometa

4. člen

(1) Javne parkirne površine so:

– parkirne površine, namenjene dolgotrajnemu parkiranju (več kot dve uri),

– posebej urejene in za ta namen določene površine izven vozišča javnih cest.

(2) Javne parkirne površine so praviloma razdeljene na parkirna mesta za posamezna vozila.

5. člen

(1) Parkiranje na javnih parkirnih površinah je dovoljeno le pod pogoji, določenimi s tem odlokom in s predpisi, ki urejajo cestni promet.

(2) Čas dovoljenega parkiranja in način parkiranja sta razvidna s prometnega znaka.

(3) Najdaljši dovoljeni čas parkiranja na javnih parkirnih površinah znaša 24 ur.

6. člen

(1) Na javnih parkirnih površinah, kjer je čas parkiranja omejen, mora voznik označiti čas prihoda na vidnem mestu v vozilu in po izteku dovoljenega časa parkiranja vozilo odpeljati.

(2) Za označitev časa prihoda se uporabljajo parkirne ure ali parkirni listki. Način označitve časa prihoda je razviden s prometnega znaka.

(3) Z denarno kaznijo 5.000 tolarjev se kaznuje za prekršek voznik, ki ravna v nasprotju s prvim odstavkom tega člena.

7. člen

(1) Na javnih parkirnih površinah je prepovedano:

– postavljati ali puščati komunalne, gradbene in druge odpadke ali posode za njihovo zbiranje,

– postavljati ali puščati kakršnekoli druge predmete ali naprave, ki ovirajo ali onemogočajo uporabo parkirnega mesta, razen s posebnim dovoljenjem pristojnega organa,

– ograjevanje parkirnih mest.

(2) Z denarno kaznijo 10.000 tolarjev se kaznuje za prekršek posameznik, ki ravna v nasprotju s prvim odstavkom tega člena.

(3) Z denarno kaznijo 100.000 tolarjev se kaznuje za prekršek pravna oseba ali samostojni podjetnik-posameznik, ki ravna v nasprotju s prvim odstavkom tega člena, odgovorna oseba pravne osebe pa z denarno kaznijo 20.000 tolarjev.

8. člen

(1) Občinski svet lahko določi, da se na javnih parkirnih površinah plačuje parkirnina, njeno višino in način plačevanja.
    (2) Kjer je določeno, da se parkirnina plačuje, je treba parkirnino plačati na predpisan način.
    (3) Z denarno kaznijo 5.000 tolarjev se kaznuje za prekršek voznik, ki ravna v nasprotju z drugim odstavkom tega člena.

9. člen

(1) Pristojni organ lahko določi, da se posamezne parkirne površine uporabljajo izključno za parkiranje:
    – vozil državnih organov in tujih diplomatskih predstavništev za službene potrebe,

– vozil stanovalcev z območij za pešce,

– vozil hotelskih oziroma motelskih gostov.

(2) Parkiranje na teh površinah je dovoljeno le s posebnim dovoljenjem za parkiranje, ki ga izda pristojni organ.

(3) Za potrebe parkiranja vozil stanovalcev z območij za pešce se lahko izda le po eno dovoljenje za parkiranje na gospodinjstvo. Prosilec oziroma upravičenec mora imeti stalno bivališče na območju za pešce.
    (4) Za uporabo parkirnih površin iz prvega odstavka tega člena se plačuje taksa. Višino takse določi občinski svet.
    (5) Z denarno kaznijo 10.000 tolarjev se kaznuje za prekršek voznik, ki brez posebnega dovoljenja za parkiranje iz drugega odstavka tega člena ali v nasprotju z njim uporablja parkirne površine iz prvega odstavka tega člena.

10. člen

(1) Pristojni organ določi potrebno število parkirnih mest, namenjenih izključno uporabi za potrebe parkiranja vozil, ki so označena s parkirno karto za invalide.

(2) Parkiranje na parkirnih površinah za invalide je dovoljeno le s predpisano parkirno karto za invalide.
    (3) Z denarno kaznijo 10.000 tolarjev se kaznuje za prekršek voznik, ki ravna v nasprotju z drugim odstavkom tega člena.

11. člen

(1) Pristojni organ določi potrebno število parkirnih mest, namenjenih izključno uporabi za potrebe izvajanja dostave z dostavnimi vozili.

(2) Parkiranje na površinah za dostavna vozila iz prvega odstavka tega člena je prepovedano, dovoljena pa je ustavitev za čas, potreben, da se naloži ali razloži tovor, ki je predmet dostave.

(3) Z denarno kaznijo 10.000 tolarjev se kaznuje za prekršek voznik, ki ravna v nasprotju z drugim odstavkom tega člena.

12. člen

(1) Bivalna vozila in počitniške prikolice ter lahke priklopnike je dovoljeno parkirati le na površinah, ki so določene za parkiranje teh vozil.

(2) Z denarno kaznijo 30.000 tolarjev se kaznuje za prekršek lastnik priklopnega vozila ali počitniške prikolice, ki ravna v nasprotju s prvim odstavkom tega člena.

13. člen

(1) Ustavitev in parkiranje na pločniku oziroma na stezi za pešce, na kolesarski stezi ali kolesarskem pasu ter na obcestni zelenici, bankini ali v drevoredu je prepovedano.

(2) Ustavitev in parkiranje na označenih poteh, namenjenih intervencijskim vozilom, je prepovedano.

(3) Parkiranje je prepovedano tudi:

– na javnih površinah, ki niso namenjene prometu vozil,

– na mestih, kjer je to določeno s cestnoprometno signalizacijo,

– na mestih, kjer bi parkirano vozilo povzročalo oviro v prometu,

– na mestih, kjer bi parkirano vozilo oviralo ali onemogočalo dostop do hidranta,

– pred vhodi v stavbe, če bi parkirano vozilo oviralo ali onemogočalo dostop,

– pred uvozom za vozila v garaže, dvorišča in podobno,

– na mestih, kjer bi parkirano vozilo onemogočilo vključitev v promet že parkiranemu vozilu,

– na mestih, kjer bi parkirano vozilo zmanjševalo preglednost križišča ali peš prehoda,

– na mestih, kjer bi parkirano vozilo zakrivalo prometno signalizacijo,

– na vozišču javnih cest izven naselja.

(4) Z denarno kaznijo 5.000 tolarjev se kaznuje za prekršek voznik, ki ravna v nasprotju s prvim odstavkom tega člena.

(5) Z denarno kaznijo 10.000 tolarjev, se kaznuje za prekršek voznik, ki ravna v nasprotju z drugim odstavkom tega člena.

(6) Z denarno kaznijo 15.000 tolarjev, se kaznuje za prekršek voznik, ki ravna v nasprotju s tretjim odstavkom tega člena.

2. Območja za pešce

14. člen

(1) Območja za pešce določi občinski svet.

(2) Na območjih za pešce je prepovedana vožnja z motornimi vozili, razen vozil med opravljanjem dejavnosti iz 15. člena tega odloka in vozil s posebnim dovoljenjem pristojnega organa.

(3) Na območjih za pešce je prepovedano parkiranje motornih vozil.

(4) Z denarno kaznijo 10.000 tolarjev se kaznuje za prekršek voznik, če ravna v nasprotju z drugim odstavkom tega člena.

(5) Z denarno kaznijo 5.000 tolarjev, se kaznuje za prekršek voznik, če ravna v nasprotju s tretjim odstavkom tega člena.

15. člen

Na območjih za pešce je dovoljen promet vozil, če gre za opravljanje dejavnosti:

– policije,

– inšpektorata,

– reševalne službe,

– gasilske službe,

– vzdrževanja cest,

– odvoza komunalnih odpadkov, čiščenja cest, zimske službe.

16. člen

(1) Na območjih za pešce je z dovoljenjem pristojnega organa dovoljen promet vozil za potrebe izvajanja:
    – servisnih dejavnosti,

– gradbenih del,

– protokolarnih in novinarskih dejavnosti,

– komunalnih storitev,

– prireditev,

– javnih poštnih storitev,

– varovanja premoženja in oseb,

– zdravstvene in socialne oskrbe oziroma pomoči na domu,

– veterinarske službe,

– sanitarno-higienske službe.

(2) V dovoljenju se določijo pogoji.

17. člen

(1) Vozila stanovalcev s stalnim bivališčem na območju za pešce ter pravnih oseb in samostojnih podjetnikov-posameznikov, ki imajo sedež na tem območju, lahko s posebnim dovoljenjem pristojnega organa, to območje le prevozijo do lastnega parkirnega mesta ali garaže.

(2) Vozilom iz prvega odstavka tega člena je dovoljena tudi kratkotrajna ustavitev neposredno pred naslovom na katerega se glasi dovoljenje, za najnujnejši čas, potreben za nalaganje in razlaganje tovora oziroma vstopanje in izstopanje potnikov.

18. člen

(1) Na območjih za pešce je dovoljena vožnja s kolesi in uporaba posebnih prevoznih sredstev, vendar ne smejo ovirati ali ogrožati prometa pešcev, oziroma se ne smejo gibati s hitrostjo večjo od hitrosti, s katero se gibljejo pešci.

(2) Z denarno kaznijo 5.000 tolarjev se kaznuje za prekršek voznik kolesa ali uporabnik posebnega prevoznega sredstva, ki ravna v nasprotju s prvim odstavkom tega člena.

19. člen

(1) Dostava na območju za pešce se z dovoljenjem pristojnega organa opravlja v dostavnem času.
    (2) Pristojni organ lahko izjemoma, zaradi posebej utemeljenih razlogov, dovoli dostavo tudi izven dostavnega časa s posebnim dovoljenjem, v katerem se določijo pogoji.

(3) Zaradi razkladanja in nakladanja stvari ne sme biti ogrožen ali oviran promet pešcev.

(4) Takso za izdajo dovoljenj iz prvega in drugega odstavka tega člena določi občinski svet.

(5) Z denarno kaznijo 15.000 tolarjev se kaznuje za prekršek voznik, ki opravlja dostavo na območju za pešce brez dovoljenja pristojnega organa ali v nasprotju z njim ali ravna v nasprotju s tretjim odstavkom tega člena.
    (6) Z denarno kaznijo 100.000 tolarjev se kaznuje za prekršek pravna oseba ali samostojni podjetnik-posameznik, ki opravlja dostavo na območju za pešce brez dovoljenja pristojnega organa ali v nasprotju z njim, odgovorna oseba pravne osebe pa z denarno kaznijo 30.000 tolarjev.

20. člen

(1) Območja za pešce so lahko varovana s premičnimi in nepremičnimi fizičnimi zaporami za preprečevanje vožnje z vozili

(2) Vozila, ki so v dostavnem času na območju za pešce, morajo območje zapustiti do konca dostavnega časa, razen vozil, ki opravljajo dejavnosti iz 15. člena tega odloka in vozil s posebnim dovoljenjem pristojnega organa.

3. Območja umirjenega prometa

21. člen

(1) Območja umirjenega prometa določi pristojni organ.

(2) Na območjih umirjenega prometa imajo prednost pešci, dovoljena pa je tudi igra otrok na vozišču.
    (3) Vožnja po območjih umirjenega prometa je dovoljena s hitrostjo, ki omogoča, da se vozila lahko pravočasno ustavijo in prepustijo prednost pešcem, otrokom in drugim udeležencem v prometu, ki imajo na območjih umirjenega prometa prednost (do 5 km/h).

4. Območja omejene hitrosti

22. člen

(1) Če je zaradi gostote prometa pešcev in kolesarjev ter njihove varnosti ali iz drugih utemeljenih razlogov treba omejiti hitrost vozil pod 50 km/h, lahko pristojni organ določi naselje ali del naselja kot območje omejene hitrosti.
    (2) V območjih omejene hitrosti, hitrost ne sme biti omejena na manj kot 30 km/h.

5. Udeležba živali v prometu

23. člen

(1) Na javnih prometnih površinah ni dovoljeno puščati vprežnih vozil in vprežnih živali brez nadzora.
    (2) Z denarno kaznijo 10.000 tolarjev se kaznuje za prekršek voznik, ki ravna v nasprotju s prvim ali drugim odstavkom tega člena.

24. člen

(1) Jezdeci smejo uporabljati občinske ceste in druge javne prometne površine le s posebnim dovoljenjem pristojnega organa, v katerem se določijo pogoji.

(2) Na javnih prometnih površinah ni dovoljeno puščati jezdnih živali brez nadzora.

(3) Z denarno kaznijo 5.000 tolarjev se kaznuje za prekršek jezdec ali vodnik, ki ravna v nasprotju s določbami tega člena.

25. člen

(1) Domače živali (psi, mačke, perjad, drobnica in večje živali) so lahko na javnih prometnih površinah le v spremstvu osebe, ki jih varno vodi.

(2) Pse in druge živali, ki lahko ogrožajo promet ali pešce se sme voditi po javnih prometnih površinah le na vrvici.

(3) Gonjenje, vodenje in počitek živali na kolesarskih stezah in poteh je prepovedano.

(4) Živali ob cestah in drugih javnih prometnih površinah morajo biti pod nadzorstvom ali zavarovane tako, da ne morejo priti na cesto ali na drugo javno prometno površino.

(5) Z denarno kaznijo 5.000 tolarjev se kaznuje za prekršek posameznik, ki ravna v nasprotju s prvim, drugim, tretjim ali četrtim odstavkom tega člena.

III. PROMETNA SIGNALIZACIJA IN PROMETNA OPREMA

26. člen

Prometno signalizacijo cest sestavljajo:

– prometni znaki,

– označbe na vozišču,

– svetlobni prometni znaki in svetlobne označbe, drugi znaki za označevanje del, drugih ovir in okvar vozišča,

– turistična in druga obvestilna signalizacija.

27. člen

Prometno opremo cest sestavljajo:

– oprema za označevanje robov vozišča,

– oprema za vodenje in kanaliziranje prometa v območju del na cesti, drugih ovir ali okvar vozišča,

– varnostne in varovalne ograje,

– oprema za fizično preprečevanje dovoza na določene prometne površine (zapornice, količki, pogrezni stebriči, cvetlična korita itd.),

– prometna ogledala,

– protiparkirne ovire,

– ovire za umirjanje prometa,

– stojala za kolesa,

– označbe za potrebe zimske službe,

– tehnični ukrepi, sredstva in naprave za izboljšanje prometne varnosti,

– posebne svetilke za osvetljevanje prehodov za pešce,

– cestna razsvetljava in naprave, potrebne za njeno delovanje,

– naprave za evidentiranje prometa,

– naprave za nadzor prometa,

– naprave za dajanje zvočnih signalov osebam s prizadetim vidom,

– naprave za dajanje taktilnih signalov slušno prizadetim osebam,

– tipke za pešce na samopostrežnih peš prehodih, javne parkirne ure,

– naprave za dajanje zvočnih in taktilnih signalov za osebe z okvaro vida in sluha,

– naprave in oprema, potrebna za delovanje svetlobno signalnih naprav in signalizacije s spremenljivo vsebino,

– naprave in oprema za ugotavljanje vremenskih pogojev na cesti.

28. člen

(1) Prometna signalizacija in prometna oprema na občinskih cestah je last Občine Ig.
    (2) Nalog za postavitev, spremembo, dopolnitev ali odstranitev prometne signalizacije in prometne opreme izda pristojni organ. Nalog ni potreben, če gre za označitev ovire v prometu, ki jo je treba označiti po predpisih, ki urejajo cestni promet.

(3) Prometno signalizacijo in prometno opremo na občinskih cestah lahko postavljajo, spreminjajo, vzdržujejo in odstranjujejo le fizične in pravne osebe, ki so za to pooblaščene s strani Občine Ig.

(4) Prepovedano je poškodovati, odstraniti oziroma zakriti prometno signalizacijo ali spreminjati njen pomen ter poškodovati ali odstraniti prometno opremo ali spremeniti njeno funkcijo.

(5) Inšpektor za ceste ali inšpektor za promet lahko odredi izvajalcu rednega vzdrževanja takojšnjo odstranitev prometne signalizacije in prometne opreme, ki ni postavljena po nalogu iz drugega odstavka tega člena ali v nasprotju z njim, oziroma odredi ukrepe za vzpostavitev normalne funkcije prometne signalizacije in prometne opreme v zvezi s četrtim odstavkom tega člena.

(6) Z denarno kaznijo 20.000 tolarjev se kaznuje za prekršek posameznik, ki ravna v nasprotju s tretjim ali četrtim odstavkom tega člena.

(7) Z denarno kaznijo 200.000 tolarjev se kaznuje za prekršek pravna oseba ali samostojni podjetnik-posameznik, ki ravna v nasprotju s tretjim ali četrtim odstavkom tega člena, odgovorna oseba pravne osebe pa z denarno kaznijo 50.000 tolarjev.

29. člen

(1) Na območju vzdolž vozišča ceste, ki je določeno za postavitev prometne signalizacije in prometne opreme ter v polju preglednosti, je prepovedano postavljati table, napise in objekte ali naprave za slikovno ali zvočno oglaševanje ter predmete ali karkoli, kar bi lahko vplivalo na zmanjšanje vidnosti prometne signalizacije in funkcije prometne opreme ali odvračalo pozornost voznikov oziroma zmanjševalo preglednost, razen z dovoljenjem pristojnega organa.

(2) V primeru kršitve določil prvega odstavka tega člena lahko inšpektor za ceste ali inšpektor za promet odredi izvajalcu rednega vzdrževanja takojšnjo odstranitev.

(3) Z denarno kaznijo 20.000 tolarjev se kaznuje za prekršek posameznik, ki ravna v nasprotju s prvim odstavkom tega člena.

(4) Z denarno kaznijo 200.000 tolarjev se kaznuje za prekršek pravna oseba ali samostojni podjetnik-posameznik, ki ravna v nasprotju s prvim odstavkom tega člena, odgovorna oseba pravne osebe pa z denarno kaznijo 50.000 tolarjev.

30. člen

(1) Na prometno signalizacijo, njene pritrdilne elemente oziroma nosilce ter na prometno opremo ni dovoljeno dodajati ničesar, kar ni v zvezi njo, razen z dovoljenjem pristojnega organa.

(2) V primeru kršitve določil prvega odstavka tega člena lahko inšpektor za ceste ali inšpektor za promet odredi izvajalcu rednega vzdrževanja takojšnjo odstranitev.

(3) Z denarno kaznijo 10.000 tolarjev se kaznuje za prekršek posameznik, ki ravna v nasprotju s prvim odstavkom tega člena.

(4) Z denarno kaznijo 100.000 tolarjev se kaznuje za prekršek pravna oseba ali samostojni podjetnik-posameznik, ki ravna v nasprotju s prvim odstavkom tega člena, odgovorna oseba pravne osebe pa z denarno kaznijo 30.000 tolarjev.

IV. POSTOPEK IN NAČIN DELA OBČINSKIH REDARJEV PRI ZAGOTAVLJANJU REDA NAD USTAVLJENIMI 
    IN PARKIRANIMI VOZILI

31. člen

(1) Pri izvajanju svojih pooblastil za zagotavljanje reda nad ustavljenimi in parkiranimi vozili, občinski redarji izvajajo ukrepe po zakonu o varnosti cestnega prometa in tem odloku.

(2) Pooblastila in dolžnosti občinskih redarjev pri izvajanju njihovih nalog so urejena v posebnem odloku.

32. člen

Občinski redarji lahko sodelujejo pri izvedbi prireditev, ki potekajo na območju Občine Ig. Stroške njihovega sodelovanja krije organizator prireditve.

33. člen

V okviru svojih pooblastil občinski redarji opravljajo nadzor nad ustavljenimi in parkiranimi vozili na:

– javnih cestah in nekategoriziranih cestah, ki so dane v uporabo za cestni promet,

· območjih za pešce,

· območjih umirjenega prometa,

· javnih parkirnih površinah,

· poteh, namenjenih intervencijskim vozilom,

· javnih zelenih površinah, otroških igriščih in drevoredih,

· drugih javnih površinah.

Pogoji in način odvoza nepravilno parkiranih vozil

34. člen

(1) Občinski redar odredi odvoz nepravilno parkiranega vozila s pajkom, če ugotovi, da parkirano vozilo ogroža druge udeležence ali predstavlja oviro v cestnem prometu.

(2) Vozilo ogroža druge udeležence ali predstavlja oviro v cestnem prometu v primeru, da je parkirano:

– na mestu, kjer zakriva postavljeno prometno signalizacijo ali napravo, ki daje svetlobne signale,

– na ozkem in nepreglednem delu ceste tako, da drugo vozilo ne bi moglo varno voziti mimo,

– na mostu,

– na prehodu za pešce ali v razdalji, manjši od 5 m pred prehodom,

– v križišču ali v razdalji, manjši od 5 m od najbližjega roba vozišča prečne ceste,

– na delu ceste tako, da je prost prehod med njim in neprekinjeno vzdolžno črto na vozišču ali nasprotnim robom vozišča ali kakšno drugo oviro,

– na cesti širok manj kot 3 m,

– na kolesarski stezi ali kolesarskem pasu, tako, da onemogoča dovoz do javne garaže, dvorišča, skladišča in podobno ali onemogoča dovoz do zasebnega objekta ali zemljišča, tako, da onemogoča vključitev v promet že parkiranemu vozilu ali preprečuje uporabo uvozov v objekte, na intervencijske poti in podobno,

– tako, da onemogoča promet intervencijskih vozil,

– na posebej označenem delu ceste, kjer sta parkiranje in ustavitev izrecno prepovedana s predpisano označbo na vozišču in prometnim znakom z dopolnilno tablo, na kateri je simbol pajka,

– na označenem avtobusnem postajališču ali obračališču,

– na mestu, kjer onemogoča dostop do hidranta,

– na parkirnem prostoru za invalide, a ni označeno s predpisano parkirno karto,

– tako, da preprečuje normalno funkcioniranje ali onemogoča vzdrževanje prometne opreme in signalizacije,

– na območju, kjer je uporaba ceste, njenega dela ali javnih parkirnih površin omejena z javnim pozivom zaradi zimske službe, rednih vzdrževalnih del, čiščenja, prireditev in podobno,

– na pločniku ali na območju za pešce tako, da med njim in kakšno drugo oviro ali drugim parkiranim vozilom ni omogočenega prostega prehoda v širini vsaj 1,6 m.

35. člen

(1) Odvoz parkiranega vozila iz 34. člena tega odloka opravi izvajalec, ki ga za to dejavnost pooblasti župan (v nadaljevanju: izvajalec odvoza).

(2) Odvoz se opravi na stroške lastnika oziroma najemnika vozila. Vozilo se odstrani na varovan prostor, posebej določen za ta namen.

(3) Vozilo se preda vozniku ob predložitvi dokazila o poravnavi stroškov odvoza in varovanja vozila.
    (4) Višino stroškov za odvoz nepravilno parkiranega vozila in stroške varovanja vozila se določi s pogodbo z izvajalcem.

36. člen

(1) Če pride voznik k vozilu po tem, ko je občinski redar že napisal odredbo za odvoz in pozval izvajalca odvoza, vendar vozilo še ni bilo odpeljano, mora voznik ob prihodu plačati 50% višine stroškov za odvoz.
    (2) Šteje se, da je vozilo odpeljano, ko pajek spelje z mesta, kjer je naložil parkirano vozilo.

37. člen

(1) Občinski redar mora vsako vozilo, za katero je odredil odvoz, fotografirati in napisati zapisnik o stanju vozila.
    (2) V primeru poškodovanja vozila ali drugih poškodb, nastalih zaradi izvajanja tega odloka, je izvajalec odvoza dolžan poravnati nastalo škodo.

38. člen

(1) Občinski redar mora o vsakem opravljenem odvozu obvestiti policijo.

(2) Sporočiti je treba:

– registrsko označbo vozila, za katerega je bil odrejen odvoz,

– datum in uro odvoza,

– izvajalca odvoza,

– mesto hrambe vozila oziroma mesto, kjer je možno vozilo prevzeti.

V. POSTOPEK IN NAČIN DELA OBČINSKIH NADZORNIKOV V ZVEZI Z ZAPUŠČENIMI VOZILI

39. člen

(1) V okviru svojih pooblastil občinski nadzorniki opravljajo nadzor nad zapuščenimi vozili, zapuščenimi priklopnimi vozili in počitniškimi prikolicami na javnih površinah.

(2) Pooblastila in dolžnosti občinskih nadzornikov pri izvajanju njihovih nalog so urejena v posebnem odloku (odlok o komunalnem nadzorstvu, Mostiščar, 17. september 2001).

40. člen

(1) Občinski nadzornik na zapuščeno vozilo nalepi pisno obvestilo, da se mora vozilo v osmih dneh odstraniti.
    (2) Če po preteku osmih dni občinski nadzornik ugotovi, da je vozilo še vedno na istem mestu, odredi odstranitev zapuščenega vozila na varovan prostor. Hkrati s pomočjo policije ugotavlja lastnika vozila.

41. člen

Občinski nadzornik izdela zapisnik o stanju vozila za katerega je odredil odstranitev in vozilo fotografira.
    Zapisnik mora vsebovati naslednje podatke:

– vrsta in tip vozila,

– stanje vozila,

– podatke o lastniku vozila (če je ta znan),

– lokacijo zapuščenega vozila,

– datum obvestila, da se mora vozilo odstraniti,

– datum odvoza vozila,– opis načina odvoza in mesto, kamor je bilo vozilo odstranjeno.

42. člen

(1) Odstranjevanje zapuščenih vozil opravlja izvajalec, ki ga za to dejavnost pooblasti župan (v nadaljevanju: izvajalec odstranjevanja).

(2) Odstranitev se opravi na stroške lastnika zapuščenega vozila.

43. člen

(1) Zapuščeno vozilo se hrani na varovanem prostoru največ 60 dni od dneva, ko je bilo pripeljano. V tem času občinski nadzornik pozove lastnika vozila, da poravna vse stroške odvoza in hrambe vozila ter da ga odpelje.
    (2) Vozilo se preda lastniku na podlagi listine, ki dokazuje lastništvo in potrdila o poravnavi stroškov.

44. člen

(1) Če se po preteku roka iz prvega odstavka prejšnjega člena tega odloka lastnik vozila ne javi, oziroma se lastništva ne da ugotoviti, se šteje, da je vozilo brez lastnika. Lastninsko pravico na tem vozilu pridobi Občina Ig.
    (2) Občina Ig občasno organizira javno prodajo zapuščenih vozil, ki so prešla v njeno last.
    (3) Stroške hrambe zapuščenih vozil pokrije Občina Ig izvajalcu odstranjevanja iz sredstev, zbranih s prodajo zapuščenih vozil in iz proračuna.

45. člen

Višino stroškov za odstranitev in hrambo zapuščenih vozil določi občinski svet na predlog izvajalca odstranjevanja in hrambe zapuščenih vozil.

46. člen

Za zapuščena vozila na funkcionalnih zemljiščih večstanovanjskih objektov in drugih zemljiščih (kmetijskih, gozdnih) fizičnih in pravnih oseb se, na zahtevo lastnika ali upravnika zemljišča, lahko smiselno uporabljajo določbe tega odloka, ki urejajo postopek odstranjevanja zapuščenih vozil.

47. člen

Zapuščena priklopna vozila in počitniške prikolice se odstranijo na enak način, kot to velja za zapuščena vozila. Enaka določila veljajo tudi glede hrambe in odprodaje.

VI. SVET ZA PREVENTIVO IN VZGOJO V CESTNEM PROMETU

48. člen

(1) Svet za preventivo in vzgojo v cestnem prometu Občina Ig (v nadaljevanju: svet), skrbi za razvijanje in uveljavljanje ukrepov za večjo varnost cestnega prometa, za dvig varnostne prometne kulture udeležencev v cestnem prometu ter za razvijanje humanih in solidarnih odnosov med udeleženci v cestnem prometu.
    (2) Svet opravlja zlasti te naloge:

– proučuje in obravnava problematiko na področju varnosti cestnega prometa ter predlaga organom, ki urejajo posamezna področja pomembna za varnost cestnega prometa, ukrepe za izboljšanje prometne varnosti,

– pospešuje prometno vzgojo in izobraževanje udeležencev v cestnem prometu,

– sodeluje pri delu organov in organizacij, ki se ukvarjajo s prometno vzgojo, izobraževanjem in drugimi področji, pomembnimi za varnost prometa,

– izdaja in razširja prometno vzgojne publikacije in druga gradiva in sodeluje s sredstvi obveščanja,
    – organizira vzgojno-preventivne akcije, razvija in pospešuje dejavnosti šolske prometne službe,

– sodeluje skupaj z Republiškim svetom za preventivo in vzgojo v cestnem prometu na področju državnega in mednarodnega sodelovanja,

– sodeluje s sveti za preventivo in vzgojo v cestnem prometu iz drugih občin in republiškim svetom za preventivo in vzgojo v cestnem prometu.

49. člen

(1) Sredstva za delovanje sveta zagotavlja Občina Ig in se določijo s proračunom.

(2) Svet lahko sredstva za uresničevanje svojih nalog pridobiva tudi iz drugih virov.

50. člen

(1) Svet ustanovi občinski svet s sklepom, ki ureja sestavo sveta, naloge in druga vprašanja.

(2) Svet sprejme poslovnik o svojem delu.

51. člen

Strokovno-tehnična in administrativna dela za potrebe sveta opravlja občinska uprava.

VII. PREHODNA IN KONČNA DOLOČBA

52. člen

Ta odlok začne veljati osmi dan po objavi v Uradnem listu Republike Slovenije.



Št. 344-01/03-06

Ig, dne 24. septembra 2003.

Župan
    Občine Ig
    Janez Cimperman l. r.

